London er den største byen i Storbritannia.
Toronto er Canadas største by.
Oslo er Norges største by.
New York City er den største byen i USA.
Paris er den største byen i Frankrike.
Tokyo er både Japans og verdens største by.
**Metropol** kan enten forstås som en storby eller som en konurbasjon som har stor økonomisk, politisk og kulturell betydning for et land eller en region, og som er et regionalt eller nasjonalt knutepunkt for næringsliv og offentlige kommunikasjoner og tjenester. Begrepet kommer av gresk μητρόπολις og betyr «moderby» i en koloni i antikk forstand, dvs. en by som sender ut bosettere. Betydningen ble etterhvert generalisert til enhver by som var sentrum for en bestemt aktivitet, eller enhver stor og viktig by innenfor en stat. En stor by som tilhører en større tettbebyggelse anses ikke som en metropol, men som en del av en (større) metropol eller metropolregion. Det er sterkt varierende definisjoner av hvilke byer og områder som bør regnes som metropoler.

Etymologi og moderne bruk
-------------------------

Metropol er et gresk ord, avledet fra μήτηρ, *mḗtēr*, «mor», og πόλις, *polis*, «by», som er kommet til norsk via fransk. I antikken utvandret deler av en gresk by, *polis*, til et nytt sted og etablerte en ny by, en koloni av den gamle. Sistnevnte ble referert til «moderbyen», *metropolis*, og som den nye byen beholdt kultiske (religiøse) og politiske-kulturelle kontakter med.

På latin ble ordet *metropolis* benyttet i tiden etter antikken for å referere til hovedbyen i en provins, regjeringens sete, og i særdeleshet i kirkelig bruk for setet eller bispedømmet til en metropolitt, det vil si en biskop hvor de resterende bispedømmene i kirkeprovinsen kalles suffraganbispedømmer. Bispedømmet hans kalles metropolitanbispedømme og er vanligvis et erkebispedømme. Den høyere rangordningen gjelder først og fremst i administrative og rettslige spørsmål; i åndelig forstand er biskoper og metropolitter sidestilt. I dag er den administrative og rettslige overhøyhet til en katolsk metropolitt i dag stort sett begrenset til ettersyn

I dagens moderne er bruk er ordet metropol benyttet for å referere til et storbyområde, det vil si en rekke av tilstøtende og tilknyttede byer som ligger klemt opp mot et større urbant senter. Mange store byer som ble grunnlagt av antikke sivilisasjoner har blitt betraktet som betydningsfulle metropoler, storbyer, grunnet deres viktighet og store befolkning. En del av disse antikke metropolene eksisterer fortsatt og er blant verdens eldste, uavbrutte befolkede byer. I henhold til moderne bruk er Roma betraktet som den aller første metropol. Den hadde rundt en million innbyggere i år 1 og hadde en urban kultur som omfattet arkitektoniske prestasjoner, eksempelvis akvedukter, som ikke ble overgått på århundrer.

I norsk sammenheng er det bare byene Oslo,[] Bergen og Trondheim med omkringliggende forsteder, som vil regnes som metropoler.

Se også
-------

* Verdensby
* Megabyer

Referanser
----------

1. ↑  «metropol», *Bokmålsordboka*
2. ↑  «metropolitan (n.)», *Online Etymology Dictionary*
3. ↑  *Code of Canon Law - §436*, Kirkeretten paragraf 436, Vatikanstatens offisielle sider, lovtekst på engelsk, 28.08.2012
4. ↑  Harlow, Mary; Laurence, Ray (4. april 2003): «Old Age in Ancient Rome», *History Today*
5. ↑  Internasjonal strategi for Bergen 2015-2020 Arkivert 27. mars 2019 hos Wayback Machine.. *Bergen kommune* (PDF).
Se avsnitt: *Sterke, robuste, fremtidsrettede og nyskapende kompetansemiljø innen mange fagfelt, høye ambisjoner om europeisk og global posisjonering hos ulike lokale og regionale samfunnsaktører og bransjer, bidrar til en uttrykt vilje til å utvikle Bergen som internasjonal vertsby. Bergen ønsker å være en vibrerende by full av opplevelser og markante begivenheter innenfor både idrett, kultur og folkeliv, og da er det avgjørende at byen evner å ta initiativ, planlegge og å gjennomføre og legge til rette for de henvendelser som kommer. Å være en vekstarena handler om byens evne til å omstille seg, finne fleksible løsninger og stå samlet om ulike satsinger. Her vil både det offentlige, frivilligheten, kultur, idrett og næringslivet spille en rolle. Byen kan vises frem på mange nye måter, fremstå som en **internasjonal metropol** og slik sette byen på en internasjonal begivenhetskalender. Det viktige er at slike begivenheter tar utgangspunkt i bergensregionens fortinn og særegenheter for slik å skape vekst og bærekraft gjennom de ulike satsinger.*
Besøkt 8. mars 2019.
6. ↑  Norges mest attraktive storby

Eksterne lenker
---------------

* About Metropolitan and Micropolitan Statistics, *U.S. Census Bureau*

|  |  |
| --- | --- |
| Oppslagsverk/autoritetsdata | Store Danske Encyklopædi **·** GND **·** NKC
 |